Meža kaķis

Meža kaķis, arī savvaļas kaķis (Felis silvestris) ir kaķu dzimtas (Felidae) suga, kas pieder kaķu ģintij (Felis). Meža kaķim ir 6 pasugas, no kurām viena ir mājas kaķis (Felis silvestris catus). Par mājas kaķa priekšteci uzskata vienu no meža kaķa pasugām — Āfrikas savvaļas kaķi (Felis sylvestris libyca).

Meža kaķa izplatības areāls aptver Eiropas dienviddaļu, Āzijas centrālo un dienviddaļu un lielāko daļu Āfrikas. Tas parasti mīt jauktos platlapju mežos, stepēs un savannā. Mežu intensīvā izmantošana gan mežrūpniecībai, gan cilvēku atpūtai liek meža kaķiem pārvietoties uz citiem biotopiem, piemēram, skujkoku mežiem, klinšainām augstienēm, tīreļiem, krūmājiem, purviem un jūras piekrasti. Meža kaķis ir visizplatītākais no savvaļas kaķiem, tādēļ suga nav iekļauta Pasaules Sarkanajā grāmatā. Tomēr daudzās Eiropas valstīs meža kaķis ir aizsargājams.  Latvijā meža kaķis vairs nav sastopams.

 Izskats un īpašības 
Meža kaķis augumā ir līdzīgs mājas kaķim, bet ir par to nedaudz lielāks un spēcīgāks. Meža kaķa ķermeņa garums ir 36,5—80 cm, tā aste 21—45 cm, augstums skaustā 25—40 cm. Lielākā daļa meža kaķu sver 3—6 kg, taču mazākie indivīdi var svērt tikai 1,6 kg, bet lielākie 13 kg. Boitani, L. 1984. Simon & Schuster's Guide to Mammals. Simon & Schuster/Touchstone Books,  Āfrikas un Āzijas pasugu dzīvnieki ir slaidāki nekā Eiropas meža kaķis, kā arī tiem salīdzinoši ir gaišāks, īsāks un plānāks kažoks. Apmatojuma krāsa var būt smilšu brūna, rudi brūna vai pelēkbrūna ar tumšākām brūnām svītrām vai raibumiem.

 Uzvedība 
Meža kaķis ir ļoti uzmanīgs dzīvnieks. Tas baidās no cilvēka un izvairās no apdzīvoto vietu tuvuma. Meža kaķis ir vientuļnieks un teritoriāls dzīvnieks. Tā teritorija ir 1,5—12 km² liela. Tēviņiem tā ir lielāka nekā mātītēm, kā arī tēviņa teritorija pārklājas ar 3—6 mātīšu teritorijām. Abi dzimumi savu teritoriju iezīmē ar urīnu, fekālijām un zemes skrāpējumiem.Sunquist, M.; Sunquist, F. (2002). Wild cats of the World. Chicago: University of Chicago Press. pp. 83–98. .

 Barība 
Meža kaķi ir izteikti gaļēdāji. Tie pārtiek no trušiem un nelieliem grauzējiem, piemēram, žurkām, pelēm, strupastēm un lemingiem. Meža kaķi veikli kāpelē pa zariem, ķerot vāveru mazuļus un putnus. Kopumā tie medī jebko, ko var nomedīt: ķirzakas, vardes, zivis, zebiekstes, skorpionus un pat mazas stirniņas vai antilopes. Nepieciešamības gadījumā ēd arī maitu.

Meža kaķu galvenie konkurenti uz barību ir lapsas, šakāļi un niedrāju kaķi.

 Vairošanās 
Meža kaķis pārojas vienu reizi gadā. Tomēr ir iespējams otrs metiens, ja pirmais aiziet bojā. Pārošanās laiks Eiropā ir no februāra līdz martam, bet Āfrikā tas ir lietus sezonā. Grūsnība ilgst 56—69 dienas. Āfrikas pasugām grūsnības periods ir īsāks nekā Eiropas meža kaķim. Metienā ir 1—5 kaķēni, bet visbiežāk ir 3 vai 4 mazuļi. Tie piedzimst mātītes iekārtotā migā — koka dobumā, alā starp klintīm vai saknēm, trušu vai āpšu pamestā alā. Kaķēni piedzimstot sver 75—150 g, tie ir akli un nevarīgi. Acis atveras pēc 7—12 dienām. Māte mazuļus zīda ar pienu pirmos 2 mēnešus, bet 10—12 nedēļu vecumā tie sāk medīt. Jau 3 mēnešus veci kaķēni sāk dzīvot patstāvīgi, pametot māti. Apmēram gada vecumā, sasniedzot dzimumbriedumu, tie ieņem savu teritoriju.

Meža kaķa mazuļus apdraud un bieži nogalina caunas.Geptner, V.G., Sludskii, A. A., (1972) Mlekopitaiuščie Sovetskogo Soiuza. Vysšaia Škola, Moskva. (In Russian; English translation: Heptner, V.G.; Sludskii, A.A.; Bannikov, A.G.; (1992) Mammals of the Soviet Union. Volume II, Part 2: Carnivora (Hyaenas and Cats). Smithsonian Institute and the National Science Foundation, Washington DC). Pages 398–497.

 Meža kaķis un cilvēki 
Kādreiz meža kaķi lielā skaitā apdzīvoja visu Eiropu. Lielu mežu teritoriju izciršana izraisīja meža kaķu pārcelšanos uz mierīgākiem reģioniem. Neraugoties uz to, tie kļuva par iecienītu medību objektu. Mednieki uzskatīja ka tā viņi aizsargā mazākus medījamos dzīvniekus un uz zemes ligzdojošos putnus, piemēram, fazānus vai irbes.

19. gadsimtā un 20. gadsimta sākumā mednieki izšāva tūkstošiem meža kaķu, kuri tādēļ daudzās vietās izzuda. 20. gadsimta abi pasaules kari pievērsa cilvēku uzmanību citām problēmām un līdz ar to tika pārtraukta šo dzīvnieku iznīcināšana. Tagad sabiedriskā doma ir mainījusies un cilvēki vēlas samazināt lielo plēsīgo dzīvnieku nogalināšanu.

Meža kaķis ir vērtīgs dabas elements. Viens no nedaudzajiem tā ienaidniekiem ir lūsis.Dzīvnieku pasaulē,Izdevējs UAB IMP BALTIC, 61 karte, 

 Pasugas 
Meža kaķim ir 6 pasugas:







 Atsauces 

 Ārējās saites 

 Wildcat (Felis silvestris)
 Felis silvestris lybica, African Wildcat
 Highland Tiger: The Scottish Wildcat
 Scottish Wildcat Association 
 Kaķu izcelsmes vēsture

Kategorija:Eiropas fauna
Kategorija:Apvienotās Karalistes fauna
Kategorija:Āzijas fauna
Kategorija:Tuvo Austrumu fauna‎
Kategorija:Centrālāzijas fauna
Kategorija:Dienvidāzijas fauna
Kategorija:Āfrikas fauna